b'\n_START_ARTICLE_\nAlexandru Stuart\n_START_PARAGRAPH_\nAlexandru Stuart (n. 26 noiembrie 1842, Odessa \xe2\x80\x93 d. 24 octombrie 1917, Chi\xc8\x99in\xc4\x83u) a fost un savant, biolog, muzeograf \xc8\x99i func\xc8\x9bionar public basarabean. Baronul A. Stuart este considerat \xc3\xaentemeietorul Muzeului Na\xc8\x9bional de Etnografie \xc8\x99i Istorie Natural\xc4\x83 din Chi\xc8\x99in\xc4\x83u._NEWLINE_\xc8\x98i-a f\xc4\x83cut studiile la Gimnaziul nr. 2, apoi la Liceul \xe2\x80\x9e\xc3\x8emp\xc4\x83ratul Alexandru I\xe2\x80\x9d din Sankt Petersburg. \xc3\x8en anul 1860 se \xc3\xaenscrie la Sec\xc8\x9bia de \xc8\x98tiin\xc8\x9be ale Naturii a Facult\xc4\x83\xc8\x9bii de Fizic\xc4\x83 \xc8\x99i Matematic\xc4\x83 a Universit\xc4\x83\xc8\x9bii din Sankt Petersburg. \xc8\x98i-a continaut studiile la universit\xc4\x83\xc8\x9bile din Heidelberg, Tubingen, Bonn, Berna, Berlin, Gottingen, \xc8\x99i Dorpat (Tartu). \xc3\x8en 1866, la Universitatea din Gottingen sus\xc8\x9bine teza de doctor \xc3\xaen filozofie iar mai apoi \xc3\xae\xc8\x99i ia masterul \xc3\xaen zoologie._NEWLINE_Din anul 1884 locuie\xc8\x99te la Chi\xc8\x99in\xc4\x83u \xc8\x99i activeaz\xc4\x83 \xc3\xaen cadrul Administra\xc8\x9biei Zemstvei din Basarabia. A fost unul din ini\xc8\x9biatorii Expozi\xc8\x9biei agricole \xc8\x99i industriale din Basarabia din anul 1889 \xc8\x99i al Muzeului Zemstvei, creat \xc3\xaen baza colec\xc8\x9biei de piese donate de participan\xc8\x9bii acestei expozi\xc8\x9bii. Baronul A. Stuart a donat o colec\xc8\x9bie de oase de mamut \xc8\x99i diverse piese \xc3\xaen sum\xc4\x83 de 395 ruble. \xc3\x8en anii 1891-1906 a de\xc8\x9binut func\xc8\x9bia de director al Muzeului Zemstvei. \xc3\x8empreun\xc4\x83 cu custodele muzeului Franz Ostermann a contribuit la crearea \xc8\x99i completarea diverselor colec\xc8\x9bii \xc8\x99i realizarea expozi\xc8\x9biei permanente a muzeului._NEWLINE_Din ini\xc8\x9biativa \xc8\x99i cu participarea nemijlocit\xc4\x83 a baronului A. Stuart, care de\xc8\x9binea func\xc8\x9bia de pre\xc8\x99edinte al Consiliului (Upravei) Zemstvei guberniale din Basarabia, \xc3\xaen anii 1903-1905 a fost construit\xc4\x83 o cl\xc4\x83dire special\xc4\x83 pentru Muzeul Zemstvei dup\xc4\x83 proiectul arhitectului Vladimir \xc8\x9a\xc3\xa2ganco. \xc3\x8en noua cl\xc4\x83dire muzeul a fost deschis la 30 aprilie 1906, devenind Muzeu Zoologic, Agricol \xc8\x99i de Industrie Casnic\xc4\x83. Dezvolt\xc3\xa2nd considerabil institu\xc8\x9bia, baronul A. Stuart a elaborat noi principii de administrare a muzeului, care au fost formulate \xc3\xaen Regulamentul \xe2\x80\x9eDespre organizarea \xc8\x99i administrarea Muzeului Zemstvei\xe2\x80\x9d, prezentat la \xc8\x99edin\xc8\x9ba Adun\xc4\x83rii Zemstvei guberniale din 26 martie 1906. Fiind aprobat, acesta a devenit un program de dezvoltare \xc3\xaen continuare a muzeului._NEWLINE_Baronul A. Stuart a fost membru al Societ\xc4\x83\xc8\x9bii Naturali\xc8\x99tilor din Sudul Rusiei, a \xc3\xaenfiin\xc8\x9bat Sta\xc8\x9bia Biologic\xc4\x83 din Sevastopol, iar \xc3\xaen 1902-1904 este unul din ini\xc8\x9biatorii fond\xc4\x83rii Societ\xc4\x83\xc8\x9bii Naturali\xc8\x99tilor \xc8\x99i Amatorilor de \xc8\x98tiin\xc8\x9be ale Naturii din Basarabia, care a activat \xc3\xaen incinta Muzeului Zemsvei p\xc3\xa2n\xc4\x83 \xc3\xaen anul 1917, fiifnd pre\xc8\x99edintele acesteia. A fost de asemenea unul din redactorii Analelor Societ\xc4\x83\xc8\x9bii - \xd0\xa2\xd1\x80\xd1\x83\xd0\xb4\xd1\x8b \xd0\x91\xd0\xb5\xd1\x81\xd1\x81\xd0\xb0\xd1\x80\xd0\xb0\xd0\xb1\xd1\x81\xd0\xba\xd0\xbe\xd0\xb3\xd0\xbe \xd0\x9e\xd0\xb1\xd1\x89\xd0\xb5\xd1\x81\xd1\x82\xd0\xb2\xd0\xb0 \xd0\x95\xd1\x81\xd1\x82\xd0\xb5\xd1\x81\xd1\x82\xd0\xb2\xd0\xbe\xd0\xb8\xd1\x81\xd0\xbf\xd1\x8b\xd1\x82\xd0\xb0\xd1\x82\xd0\xb5\xd0\xbb\xd0\xb5\xd0\xb9 \xd0\xb8 \xd0\x9b\xd1\x8e\xd0\xb1\xd0\xb8\xd1\x82\xd0\xb5\xd0\xbb\xd0\xb5\xd0\xb9 \xd0\x95\xd1\x81\xd1\x82\xd0\xb5\xd1\x81\xd1\x82\xd0\xb2\xd0\xbe\xd0\xb7\xd0\xbd\xd0\xb0\xd0\xbd\xd0\xb8\xd1\x8f. \xc3\x8en anul 1908 a contribuit la crearea muzeului Societ\xc4\x83\xc8\x9bii \xe2\x80\x93 Muzeul \xc8\x99colar ambulant, un muzeu didactic, iar \xc3\xaen anii 1910-1914 contribuie la fondarea Muzeului Zemstvei din Bender. Este autorul a 8 lucr\xc4\x83ri \xc8\x99tiin\xc8\x9bifice \xc3\xaen domeniul zoologiei, publicate \xc3\xaen Analele unor universit\xc4\x83\xc8\x9bi din Rusia \xc8\x99i din alte \xc8\x9b\xc4\x83ri europene. A avut titlul de consilier de stat. A fost decorat cu ordinele \xe2\x80\x9eSf. Stanislav\xe2\x80\x9d \xc8\x99i \xe2\x80\x9eSf. Ana\xe2\x80\x9d de gradul II, \xe2\x80\x9eSf. Vladimir\xe2\x80\x9d de gr.IV \xc8\x99i gr III \xc8\x99i \xe2\x80\x9eOrdinul de argint Takovo\xe2\x80\x9d de gradul II al Serbiei.'